Restaurante mag heropen, maar regulasies ‘vaag’(Argieffoto: Carina Stander) Die regulasies vir die heropening van restaurante vir aansitetes, teaters en casino’s is laat Donderdagaand in die Staatskoerant geplaas. Dit beteken dié bedrywe mag weer heropen – wanneer presies is egter een van die groot onbeantwoorde vrae. Dié bedrywe kon tydens die aanvanklike afsonderingstydperk geen sake doen nie. Regulasies is later verslap sodat restaurante minstens etes kon aflewer en later is mense toegelaat om etes self te gaan afhaal. Die nuwe regulasies lui dat restaurante mag heropen [vir aansitetes] en dat streng veiligheidsprotokol en sosiale afstandhandhawing geld. Verskeie restaurateurs het reeds aangedui dat dit nie finansieel sin maak om te heropen as hulle nie drank vir gebruik op die perseel mag bedien nie en die regulasies verbied spesifiek die gebruik van alkohol op die perseel. Die Restaurantvereniging van Suid-Afrika (Rasa) het in reaksie gesê die regulasies is “vaag” en “glad nie wat ons verwag het nie”. Rasa sê sy regspan sal Vrydag aan die minister van toerisme, Mmamoloko Kubayi-Ngubane, skryf om groter duidelikheid rakende die bepalings te gee. Wat fliekteaters betref, word ŉ maksimum van 50 mense in ŉ teater toegelaat en daar moet aan streng veiligheidsprotokol en sosiale afstandhandhawing voldoen word. Teatervertonings mag ook weer hervat word, maar die getal kunstenaars en tegniese personeel word tot ŉ maksimum van 15 mense beperk. ŉ Maksimum van 50 mense mag ŉ vertoning bywoon. Casino’s word ingevolge die regulasies toegelaat om tot 50% van kapasiteit toe te laat en besoekers moet ŉ afstand van minstens een en ŉ half meter van mekaar handhaaf. Museums, galerye, biblioteke en argiewe mag, onderhewig aan streng maatreëls, ook weer hul deure heropen. Die regulasies wat meer duidelikheid moet gee oor watter spesifieke gesondheid- en veiligheidsprotokol geld, is egter steeds nie aangekondig nie.